CELEX: 32021R1985
Language: bg
Date: 2021-11-15 00:00:00
Title: Регламент (ЕС) 2021/1985 на Съвета от 15 ноември 2021 година за изменение на Регламент (ЕО) № 765/2006 относно ограничителни мерки по отношение на Беларус

16.11.2021   
               
               
                  BG
               
               
                  Официален вестник на Европейския съюз
               
               
                  L 405/1
               
            
         РЕГЛАМЕНТ (ЕС) 2021/1985 НА СЪВЕТА
         от 15 ноември 2021 година
         за изменение на Регламент (ЕО) № 765/2006 относно ограничителни мерки по отношение на Беларус
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение 2012/642/ОВППС на Съвета от 15 октомври 2012 г. относно ограничителните мерки с оглед на положението в Беларус (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     С Регламент (ЕО) № 765/2006 на Съвета (2) се привежда в действие Решение 2012/642/ОВППС и по-специално се предвижда замразяване на финансовите средства и икономическите ресурси на лица, образувания и органи, които са отговорни за сериозни нарушения на правата на човека или за репресиите срещу гражданското общество и демократичната опозиция или чиито дейности по друг начин накърняват сериозно демокрацията или правовия ред в Беларус, или които се възползват от режима на Лукашенко или го подкрепят, и се забранява предоставянето на финансови средства или икономически ресурси на такива лица, образувания или органи.
                  
               
                     (2)
                  
                  
                     На 15 ноември 2021 г. Съветът прие Решение (ОВППС) 2021/1990 (3), с което се въвежда допълнителен критерий за включване в списъците, така че да се осигури възможност за прилагане на целенасочени ограничителни мерки срещу физическите или юридическите лица, образуванията или органите, организиращи или допринасящи за дейности на режима на Лукашенко, с които се улеснява незаконното преминаване на външните граници на Съюза или преноса на забранени стоки и незаконния пренос на стоки, за които има наложени ограничения, включително на опасни стоки, на територията на Съюза.
                  
               
                     (3)
                  
                  
                     Това изменение трябва да бъде отразено в Регламент (ЕО) № 765/2006, за да се осигури възможност за правилно и еднакво прилагане на забраната в целия Съюз.
                  
               
                     (4)
                  
                  
                     Поради това Регламент (ЕС) № 765/2006 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 2 от Регламент (ЕО) № 765/2006 се добавя следният параграф:
            
               
                  „6.   Приложение I включва и списък на:
                  
                              а)
                           
                           
                              физическите или юридическите лица, образуванията или органите, които по силата на член 4, параграф 1, буква в) от Решение 2012/642/ОВППС са били определени от Съвета като организиращи или допринасящи за дейности на режима на Лукашенко, улесняващи:
                              
                                          i)
                                       
                                       
                                          незаконното преминаване на външните граници на Съюза, или
                                       
                                    
                                          ii)
                                       
                                       
                                          преноса на забранени стоки и незаконния пренос на стоки, за които има наложени ограничения, включително на опасни стоки, на територията на Съюза; и
                                       
                                    
                        
                              б)
                           
                           
                              юридическите лица, образуванията или органите, които по силата на член 4, параграф 1, буква г) от Решение 2012/642/ОВППС са били определени от Съвета като юридически лица, образувания или органи, притежавани или контролирани от лицата, образуванията или органите, посочени в буква а).“
                           
                        
            
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 ноември 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  OB L 285, 17.10.2012 г., стр. 1.
         
            (2)  Регламент (ЕО) № 765/2006 на Съвета от 18 май 2006 г. относно ограничителни мерки по отношение на Беларус (ОВ L 134, 20.5.2006 г., стр. 1).
         
            (3)  Решение (ОВППС) 2021/1990 на Съвета от 15 ноември 2021 година за изменение на Решение 2012/642/ОВППС относно ограничителни мерки по отношение на ситуацията в Беларус (вж. страница 10 от настоящия брой на Официален вестник).